Van Rooyen sewende, Rahm skiet na boSuid-Afrika se Erik van Rooyen het effe teruggesak in die derde ronde van die Mexiko-Ope wat by Vidanta gespeel word. (Foto: Hector Vivas/Getty Images/AFP) Suid-Afrika se Erik van Rooyen het effe teruggesak in die derde ronde van die Mexiko-Ope wat by Vidanta gespeel word, maar hy is ondanks die 72 houe wat hy in die derde ronde aangeteken het, saam sewende op 202 (-11). Die Amerikaner Tony Finau het aan sy voorsprong geklou en is ná sy 65 in die derde ronde steeds voor op 194 (-19). Finau word deur die 21-jarige Amerikaner Akshay Bhatia en die Spanjaard Jon Rahm op 196 (-17) gevolg, met nog ŉ Amerikaner, Brandon Wu, op 197 (-16). Rahm, wat die toernooi verlede jaar beklink het toe hy Finau uitgestof het, het die baanrekord laat spat toe hy 62 houe aangeteken het. Rahm het die eerste nege putjies in net 29 houe voltooi en was op pad om 60 houe aan te teken, maar hy kon nie op die 18de putjie met ŉ lang sethou slaag nie. Rahm het steeds baie goed geset en net 25 houe nodig gehad om die nuwe rekord te laat spat. Have a day, @JonRahmPGA ???? He will look to defend his title tomorrow @MexicoOpenGolf. pic.twitter.com/zZbFZceJTK — PGA TOUR (@PGATOUR) April 29, 2023 * In Korea het Suid-Afrika se Deon Germishuys en Justin Walters in die derde ronde van die Korea-kampioenskap, wat deel is van die Europese Road to Dubai-reeks, kleigetrap en 77 houe aangeteken. Hulle het albei op 216 houe (+1) geëindig en is saam 55ste. Die Skot Scott Jamieson is op 209 (-9) met een hou voor die Fransman Antoine Rozier, die Switser Marcus Helligkilde en die Spanjaard Pablo Larrazabal wat al drie op 210 (-8) geëindig het. * In die Amerikaanse LA-kampioenskap vir vroue, wat in Los Angeles gespeel word en deel is van die Amerikaanse LPGA-reeks, loop Cheyenne Knight van Amerika op 204 (-9) met twee houe voor Hannah Green van Australië en Hae-Ran Ryu van Korea (albei 206, -7). Suid-Afrika se Ashleigh Buhai het 73 houe in die derde ronde aangeteken en is op 216 (+3) in die 55ste posisie. * In die plaaslike Sonskynreeks vir vroue het Stacy Bregman Saterdagmiddag die Standard Bank-Ope gewen wat oor drie rondes by die Royal Johannesburg & Kensington se Wesbaan beslis is. Bregman het Lee-Ann Pace in ŉ uitspeelstryd geklop nadat albei spelers saam eerste op 211 geëindig het. Dit was Bregman se sesde toernooisege in die Sonskynreeks en haar eerste oorwinning in vyf jaar en drie maande. Sy het volgens die Sonskynreeks die uitspeelstryd beklink toe sy op die eerste putjie ŉ voëltjie behaal het om Pace te klop. Kiera Floyd was derde op 212, gevolg deur Namibië se Bonita Bredenhann en Cara Gorlei saam vierde op 214. Samantha Whateley het die beste van die amateurs gevaar en saam 11de geëindig op 220. Sy is gevolg deur Ellandri van Heerden op 223.